Author: Институт перевода Библии
Date: 2022-09-30T19:29:19.577757+00:00

ТхьэлӀыкӀоу Юныс, Рут, Эстэр: Рут ехьылӀэгъэ тхылъым ипэублэ гущыӀ

ТхьэлӀыкӀоу Юныс, Рут, Эстэр: Рут ехьылӀэгъэ тхылъым ипэублэ гущыӀ

1. Пэублэ гущыӀ

1. Рут ехьылӀэгъэ тхылъым ипэублэ гущыӀ

Пэублэ гущыӀ

Пэублэ гущыӀ

Ныбджэгъу лъапӀэхэр!

Библием щыщэу тхылъищ зы кӀышъо яӀэу шъуапашъхьэ илъ. Библиер – дунаим анахь щалъытэу, нахьыбэрэ заджэхэрэ тхылъмэ ащыщ, джащ къыхэкӀэу цӀыф пэпчъ, чӀыпӀэу зыщыпсэурэм, лъэпкъэу зыщыщым е динэу ыӀыгъым ямылъытыгъэу, иныдэлъфыбзэкӀэ ащ еджэнэу амал иӀэн фае. ЦӀыфхэр сыдрэ лъэхъани зыгъэгумэкӀыщтыгъэхэ упчӀэхэм яджэуапхэр Библием къетых: тыдэ тыкъикӀыгъа, сыда тызфыщыӀэр, сыда ер дунаим зыкӀыщыбэгъуагъэр, цӀыфыр зылӀэжьыкӀэ, сыда къыпэщылъыр? Библиер – чыристан диным анахьэу ыгъэлъэпӀэрэ тхылъ, ау чыристан закъомэ апае ар тхыгъэу къызшӀошӀыхэрэр хэукъох. Библием иӀахьэгъубэхэр быслъымэнхэмкӀи лъапӀэх. ГущыӀэм пае, КъурӀанми къыхэфэрэ тхьэлӀыкӀохэм (пегъымбархэм) яхьылӀэгъэ къэбархэр. Мы тедзэгъум къыдэхьэрэ тхылъищмэ ащыщэу зыр тхьэлӀыкӀоу Юныс, адрэр пачъыхьэу Даут къызтекӀыгъэмэ къатегущыӀэ.

Библием къыхэхыгъэ тхылъэу мыщ къыдахьэрэ пэпчъ пэублэ гущыӀэ кӀэкӀ иӀ, ахэр зыфэгъэхьыгъэхэр – тхылъыр къызтегущыӀэрэр, ащ игъэпсыкӀ, хъугъэ-шӀагъэхэр зэпхыгъэ лъэхъаныр ары.

Библием изэдзэкӀынкӀэ Институтым – цӀыф лъэпкъыбэмэ абзэхэмкӀэ Тхылъ ЛъапӀэр зэзыдзэкӀырэм – игуапэу адыгэмэ абзэкӀэ Библием щыщ тхылъхэр къыгъэхьазырыгъэх. Ахэм язэдзэкӀын цӀыфыбэ хэлэжьагъ: зэдзэкӀакӀохэр, диншӀэныгъэлэжьхэр, редакторхэр. ЯӀофшӀагъэ пкӀэнчъэ мыхъунэу тэлъаӀо!

Библием изэдзэкӀынкӀэ Институтыр

Дэтхэр

ГущыӀап | 5
ТхьэлӀыкӀоу Юныс | 7
Рут | 17
Эстэр | 33

ТхьэлӀыкӀоу Юныс, Рут, Эстэр

Библием изэдзэкӀынкӀэ Институтыр Москва, 2006

Рут ехьылӀэгъэ тхылъым ипэублэ гущыӀ

Рут ехьылӀэгъэ тхылъым ипэублэ гущыӀ

1. 1

2. 2

3. 3

4. 4

Христос къэхъуным ыпэкӀэ илъэс мин фэдиз хьазыркӀэ узэкӀэӀэбэжьмэ, Израилым къыщыхъугъэхэр ары Рут ехьылӀэгъэ тхылъым къыӀуатэрэр. А лъэхъаным израиль лъэпкъым пщыхэр иӀагъэхэп. Хэгъэгур хьыкумышӀмэ агъэӀорышӀэщтыгъэ, хьыкумкӀэ зэдэорэ цӀыфхэм яӀофхэр ахэр ары зэхэзыфыщтыгъэхэр. Ягъунэгъу цӀыф лъэпкъхэр, анахьэу фылисхэр, къызатебанэхэкӀэ, хьыкумышӀхэр дзэмэ пащэ афэхъущтыгъэх. ХьыкумышӀыр цӀыфхэм хадзыщтыгъэп, Ежь Тхьэ шъыпкъэм ар ыгъэнафэщтыгъэ, ащ къыхэкӀэуи гъэлъэпӀэгъэ пащэ хъущтыгъэ.

Гукъао нахь мышӀэми, израиль лъэпкъыр Тхьэм емыдэӀоуи къыхэкӀыщтыгъэти, Тхьэм ушэтынхэмрэ тхьамыкӀагъохэмрэ, гущыӀэм пае, заохэмрэ гъаблэрэ, ащ къыфигъакӀощтыгъэх. Аущтэу Ащ зыкӀишӀыщтыгъэр цӀыфхэр Тхьэм игъогу темыкӀынхэм, ащ тет зэпытынхэм пай.

Рут ехьылӀэгъэ тхылъыр къыбгурыӀоным пае израиль цӀыфмэ ялъэпкъ хабзэхэмрэ ухэбзыгъэ унашъоу ахэр зэрэпсэущтыгъэхэмрэ зыфэдэхэм уащыгъозэн фае. Мы тхылъыр анахьэу къызтегущыӀэрэр – ар «ЯтӀонэрэ Хабзэм» (25:5 6) къыщыӀотагъ – къэщэфыжьын хабзэр ары. Ащ зэритхагъэмкӀэ, зишъхьагъусэ дунаим ехыжьыгъэу, сабыйхэр зимыӀэу къэнэгъэ бзылъфыгъэр щымыӀэжьым ыш е иӀахьыл къыщэжьынышъ, шъао къыфэхъун фэягъэ. Шъэожъыеу къэхъугъэр щымыӀэжьым ыкъоу алъытэщтыгъэ, мылъкури ащ къыфэнэжьыщтыгъэ. Ащ фэдэ ӀэпыӀэгъу зиӀахьылмэ язытыгъэм «хэщыжьакӀу» раӀощтыгъэ.

НэмыкӀ хабзэу мэфэкӀ илъэсым ехьылӀагъэм – ар тхылъэу «Лэуй» (25:47 ) къыщыӀотагъ – зэритхагъэмкӀэ, зыгорэм тхьамыкӀагъо къехъулӀэу, къыӀукӀэжьыгъэ чӀыгур ыщэн фаеу хъумэ, ар хэгъэкӀи, ишъузи, исабыйхэри зэригъусэхэу ежьыми пщылӀэу зимыщэмэ мыхъунэу чӀыпӀэ зифэкӀэ, анахь Ӏахьыл благъэу иӀэр унагъом «хэщыжьакӀо» фэхъун фэягъ. Ахэр шъхьафитынхэм пае, тефэрэ ахъщэр афитынышъ, аӀэкӀэкӀыгъэ чӀыгури аригъэгъотыжьын фэягъ.

ХэщыжьакӀо афэхъугъэ Ӏахьылыр къыфэгъэзэгъэ унагъом фэгумэкӀын, ежь имылъку щыщкӀэ ащ дэгуащэзэ ышӀын фэягъэ.

«ЯтӀонэрэ хабзэр» («Лэуй» 19:9 10 ) тхьамыкӀэхэмрэ хэхэсхэмрэ къатегущыӀэщтыгъ. Адрэ итхагъэхэм адакӀоу ащ къызэрэщиӀорэмкӀэ, хыныгъо ужым хыпкъым къыранэгъэ коцышъхьэхэр тхьамыкӀэмэ къаугъоижьынхэу фитныгъэ яӀагъ. Джащ къыхэкӀэу хынакӀомэ коцышъхьэхэр тхьамыкӀэхэм апае къыранэнхэ фэягъ.

Рут ехьылӀэгъэ тхылъым къызэригъэнафэрэмкӀэ, израиль лъэпкъыр ищыӀэныгъэкӀэ зэрыгъозэн фэе шапхъэхэр Тхьэм ыгъэнэфагъэхэу щытыгъ, Тхьэ зышӀошъ хъоу, фэӀорышӀэхэрэм Ащ ынэшӀу къащифэщтыгъ.

Рут къырыкӀуагъэм икъэбар нэмыкӀ цӀыф лъэпкъхэми ащыщхэм Тхьэм зыфагъэзэнэу, Ащ къахихыгъэ лъэпкъым гъусэ фэхъунхэ алъэкӀынэу амал зэрэщыӀэм ищысэ шӀагъоу щыт. Щэч зыхэмылъхьашъун гупшысэ шъхьаӀэу ащ пхырыкӀырэр зэхьылӀагъэр зыщыщ лъэпкъмэ ямылъытыгъэу ЕжьыркӀэ шӀошъхъуныгъэ зиӀэ цӀыфхэр Тхьэм зэриштэхэрэр ары. Рут лъэпкъ шъхьаф къыхэкӀыгъэу щытыгъэ нахь мышӀэми, ар ошӀэ дэмышӀэ ӀофкӀэ Тхьэм къахихыгъэ лъэпкъым щыщ хъугъэп. Ар БоӀаз дакӀуи, ащ къыфилъфыгъ Ӏобэдэ. Ищай ары Даут къызтекӀыгъэр. Даут пщым илӀэужэу, лӀэшӀэгъу заулэ тешӀэжьыгъэу къэхъугъэ Иисус Христос зэрэдунаеу тет цӀыфлъэпкъым КъэгъэнэжьакӀо фэхъугъ.

Апэрэ шъхьэр

Елимэлэхрэ иунагъорэ тхьамыкӀэгъошхоу къяхъулӀагъэр

1^1ХьыкумэшӀхэм израиль цӀыф лъэпкъыр зыщагъэӀорышӀэщтыгъэ мафэхэм ахэм яхэгъэгу гъаблэ къыщыхъугъагъ. Ащ къыхэкӀэу Ехъуд хэкум ит Бэтлэхъэм къалэм щыщэу лӀы горэ ишъузрэ ыкъуитӀурэ игъусэхэу Моаб хэгъэгум щыпсэуныгоу кӀогъагъэ. 2А лӀым ыцӀагъэр Елимэлэх, ишъузы ыцӀагъэр НэӀэмый, ыкъуитӀу ацӀагъэхэр Махълонрэ Къылионрэ; ахэр Ехъуд хэкум ит Бэтлэхъэм къалэм щыпсэурэ ефрат лъэпкъым щыщыгъэх. Моаб хэгъэгум ахэр кӀохи, ащ къэнагъэх.

3Уахътэ тешӀагъэу НэӀэмый илӀэу Елимэлэх лӀагъэ, шъузабэмрэ ыкъуитӀурэ язакъоу къэнагъэх. 4Ахэмэ Моаб щыщ пшъашъэхэр къащагъэх – зым Ӏорпэ ыцӀэу, адрэм Рут ыцӀэу. Ау илъэсипшӀ фэдизрэ ащ щыпсэугъэхэу, 5НэӀэмый ыкъуитӀуи, Махълонрэ Къылионрэ, лӀагъэх. ЫкъуитӀуи илӀи имыӀэжьхэу а бзылъфыгъэр къэнагъ.

НэӀэмыйрэ Рутрэ Бэтлэхъэм къызэрэкӀожьыгъэхэр

6Джащыгъум Моаб хэгъэгур ыбгынэнэу инысэхэр игъусэхэу НэӀэмый зиӀэтыгъ, сыда пӀомэ Зиусхьаныр Ежь ицӀыф лъэпкъ нэшӀукӀэ къеплъи, лэжьыгъэ къазэрэритыгъэр Моаб хэгъэгум ащ щызэхихыгъ. 7Зыщыпсэущтыгъэ чӀыпӀэм инысэхэр игъусэхэу ар къикӀыжьыгъ. Ехъуд хэкум къагъэзэжьыгъэу, гъогум къырыкӀохэзэ, 8НэӀэмый иныситӀу ариӀуагъ: «Шъуежьи, шъхьаджи янэ иунэ ерэгъэзэжь: дгъэтӀылъыгъэхэмрэ сэррэ шӀукӀэ шъукъызэрэтфыщытыгъэм фэдэу, Зиусхьаныр шӀукӀэ къышъуфыщэрэт! 9Шъхьаджи лӀы дэкӀожьыгъэу, ащ иунэ шъхьэегъэзыпӀэ щигъотынэу Зиусхьаным шъуешӀ!» Джар НэӀэмый ыӀуи, ябэугъ. Ау куо макъэм зыкъырагъэӀэти, ахэр зэгоутэу гъыгъэх. 10ЕтӀанэ къыраӀуагъ: «Хьау, тыуигъусэу узщыщ цӀыф лъэпкъыр зыщыпсэурэм тыкъыбдэкӀощт».

11Ау НэӀэмый къыӀуагъ: «Шъуадэжь шъукӀожь, сипшъашъэхэр; сыд пае сэ шъукъыскӀыгъуна? Сэ джыри шъэожъыехэр къысхэкӀынха, шъо лӀы шъуфэхъун алъэкӀынэу? 12Жъугъэзэжь, сипшъашъэхэр, шъукӀожь, сэ жъыщэ сыхъугъ лӀы сиӀэнкӀэ. Ау „сэ джыри гугъапӀэ сиӀ“ сӀуагъэми, ар хэгъэкӀыри, мы чэщ дэдэм лӀым сыкӀыгъоу, етӀанэ шъаохэр къэслъфыгъагъэхэми, 13ины охъуфэхэ ахэмэ шъо шъуяжэныя? ШъудэмыкӀоу шъущысын шъулъэкӀына? Хьау, сипшъашъэхэр, шъощ фэмыдаӀоу, сэ сиӀоф нахь къин, сыда пӀомэ Зиусхьаныр къыспэшӀуекӀо».

14Ахэмэ джыри кӀый макъэр къаӀэти, гъыхэу аублагъ. ЕтӀанэ Ӏорпэ игуащэ ебэуи, къыбгынагъ. Рут игуащэ къыгъэнагъэп, ӀаплӀи рищэкӀыгъ. 15Ау НэӀэмый Рут риӀуагъ: «Мары, уинысэгъу зыщыщ цӀыф лъэпкъыми итхьэхэми афигъэзэжьыгъ; ори ащ ыуж уитэу кӀожь».

16Ау Рут къыӀуагъ: «Семыгъэз усыбгынэнышъ, сыпкӀымыгъоу згъэзэжьынэу; о уздакӀорэм сэри сыкӀощт, о узщыпсэурэм сэри сыщыпсэущт; о уилъэпкъ сэ силъэпкъыщт, о уи Тхьи сэ си Тхьэщт. 17О узщылӀэрэм сэри сыщылӀэщт, ащ сыщычӀалъхьажьынэуи сыфай. СӀуагъэр зысымыгъэцэкӀэжьыкӀэ, сифэшъуашэр Тхьэм серэгъэгъот, хьадэгъу закъом нэмыкӀэу зыгорэм усигъэбгынэмэ»+. 18Рут къыкӀыгъунэу гухэлъ пытэ зэришӀыгъэр зелъэгъум, НэӀэмый нахьыбэрэ ащ елъэӀужьыгъэп.

19НэбгыритӀури Бэтлэхъэм нэсыфэхэ кӀуагъэх. Ахэр Бэтлэхъэм дахьэхи, къызалъэгъухэм, зэрэкъалэу къэбырысырыгъэу, бзылъфыгъэхэм аӀощтыгъэ: «Мор НэӀэмыя?» 20«НэӀэмыйкӀэ[*] шъукъысэмыджэжьэу, Марэ[*] къысашъуӀу, сыда пӀомэ ЛъэкӀ Пстэури ЗиӀэм сищыӀэныгъэ дыджы ышӀыгъ», – ариӀуагъ ахэм НэӀэмый. 21«Сэ сӀэхэр ушъагъэхэу мыщ сыдэкӀыгъ, ау Зиусхьаным ӀэнэкӀэу къысигъэгъэзэжьыгъ; Зиусхьаныр къыспэшӀуекӀоу, ЛъэкӀ Пстэури ЗиӀэм насыпынчъагъэр къысфигъэкӀуагъэмэ, сыда НэӀэмыйкӀэ шъукъызфысэджэщтыр?»

22Джаущтэу НэӀэмый моаб бзылъфыгъэу, инысэу Рут игъусэу Моаб хэгъэгум къикӀыжьыгъ. Хьэм ихын зыщыфежьэхэрэм адэжь ахэр Бэтлэхъэм къэкӀожьыгъагъэх+.

ЯтӀонэрэ шъхьэр

Рут БоӀаз игубгъо зэрэщылэжьагъэр

2^1НэӀэмый илӀыгъэ Ӏэлимэлэх ылъэныкъокӀэ БоӀаз ыцӀэу, икъукӀэ лӀы баеу, лъэрыхьэу Ӏахьыл иӀагъ+.

2Мэфэ заулэ тешӀагъэу моаб бзылъфыгъэу Рут НэӀэмый риӀуагъ: «Губгъом сыкӀонышъ, зынэшӀу къысщыфэрэм ыуж ситэу хьэу ахыжьырэм шъхьэу кӀэзыгъэхэр къэсыугъоин сэӀо». «Адэ кӀоба, сипшъашъ», – къыриӀожьыгъ ащ НэӀэмый. 3Арыти Рут ежьи, кӀуагъэ, хынакӀомэ ауж итэу губгъом хьашъхьэхэр къыщиугъоищтыгъэх. А губгъор Елимэлэх унагъом щыщ БоӀаз иеу къычӀэкӀыгъ.

4Мары, Бэтлэхъэм къикӀи, БоӀаз хынакӀомэ адэжь къакӀуи, шӀуфэс къарихыгъ: «Тхьэр ӀэпыӀэгъу къышъуфэрэхъу!»

«Зиусхьаным ынэшӀу къыпщеф!» – къыраӀожьыгъ ахэм+.

5БоӀаз иунэӀутэу, хынакӀохэм ашъхьэщытым еупчӀыгъ: «Хэтхэм ащыща мо бзылъфыгъэ ныбжьыкӀэр?» 6Хъулъфыгъэм джэуап къыритыжьыгъ: «Мо бзылъфыгъэ ныбжьыкӀэр НэӀэмый игъусэу Моаб хэкум къикӀыгъэ моаб бзылъфыгъэр ары. 7Ар къытэлъэӀугъ: „ХынакӀохэм ауж ситэу, бганэхэм азыфагу къыщысшыпызэ къэсыугъоймэ хъуна?“ ыӀуи. Джаущтэу къэкӀуагъэу, пчэдыжьым къыщыублагъэу джырэ нэс мыщ щыӀ; пщыпӀэм зыщигъэпсэфынэу джыры ныӀэп зыкӀуагъэр».

8ЕтӀанэ БоӀаз риӀуагъ Рут: «КъэдаӀу, сипшъашъ, мыщ уикӀэу, нэмыкӀ губгъо ущышыпэнэу умыкӀу, сиунэӀут бзылъфыгъэхэм ауж уитэу угъуае. 9Хъулъфыгъэмэ хьэр зыщахырэ губгъор уинэплъэгъу ерэт, бзылъфыгъэхэм ауж уитэу къэкӀухь. Мары, зи къыуамыӀонэу сиунэӀутхэм ясӀуагъ. Псы уешъо пшӀоигъо зыхъукӀэ, сиунэӀутхэм псыр зэрагъэхъогъэ къошынхэм якӀуалӀи, ешъу».

10Арыти Рут чӀыгум зыридзыхи, ынатӀэ ащ нигъэси, БоӀаз еупчӀыгъ: «Сэ сыхымэ пэтзэ, сыдэущтэу о нэшӀукӀэ укъысэплъынэу хъугъа?»+
11БоӀаз къыриӀожьыгъ: «Уишъхьэгъусэ зэлӀэм ыуж, уигуащэ фэпшӀагъэр зэкӀэ сэ къысфаӀотагъ, уяти, уяни, укъызщыхъугъэ хэгъэгури къэубгынэхи, джы нэс узыхэмыхьэгъэ цӀыф лъэпкъым удэпсэунэу зэрэхъугъэри. 12А Ӏофэу пшӀагъэм пае шӀу къыпферэшӀэжь Зиусхьаным; Зиусхьанэу, Израиль и Тхьэу, о зытэмэ чӀэгъ ухъумапӀэ щыбгъотынэу зыдэжь укъэкӀуагъэм, ӀахьышӀу икъоу къыплъерэгъэӀэс»+.

13Рут къыӀуагъ: «Сизиусхьан, о тапэкӀи укъысфэрэдэгъу! О сыбгъэгупсэфыгъ, дахэуи укъыздэгущыӀагъ, уиунэӀут бзылъфыгъэхэм ащыщ горэми сыримыуасэми»+.

14Щэджэгъуашхэм игъо къызэсым, БоӀаз ащ риӀуагъ: «МокӀэ къакӀуи, хьалыгъу шхы, уихьалыгъу такъыр сэнэпсым хэгъаозэ шӀы». ХынакӀохэм ар аготӀысхьагъ. БоӀаз ащ лэжьыгъэцэ гъэжъагъэхэр ритыгъ; Рут шхагъэ, зигъэшхэкӀыгъ ыкӀи къелыжьыгъ. 15ЕтӀанэ Рут шыпэнэу къызэтэджыжьым, БоӀаз иунэӀутхэм унашъо афишӀыгъ: «Бганэхэм азыфагуи къыщерэшып, ыгуи хэшъумыгъэкӀ;+
16бганэхэм къакӀэрышъудзызэ, къыфэжъугъан, къерэшып ыкӀи шъуемыцӀацӀ».

17Джаущтэу пчыхьэ нэс Рут шыпагъэ, къышыпыгъэр зеутыжьым, бэ дэдэ хъугъэ. 18Ар къышти, къалэм кӀожьыгъэ, игуащэ ащ къыугъоигъэр ылъэгъугъ. Ежь зызегъэшхэкӀым, къыгъэнэгъэгъэ лэжьыгъэцэ гъэжъагъэхэр игуащэ ритыгъ. 19Игуащэ Рут къеупчӀыгъ: «Тыда непэ узщыугъоягъэр, Ӏоф щыпшӀэнэу уздэкӀуагъэр? НэшӀукӀэ къыоплъыгъэм Тхьэм ынэшӀу къыщерэф!»

Зыщылэжьагъэр Рут игуащэ риӀуагъ: «Сэ непэ сылажьэу, зыдэжь сыщыӀагъэм ыцӀэр БоӀаз». 20НэӀэмый инысэ риӀуагъ: «Псэухэри лӀагъэхэри зыщымыгъупшэгъэ Зиусхьаным ынэшӀу БоӀаз къыщерэф!» НэӀэмый къыпидзэжьыгъ: «А цӀыфыр тэ тихэщыжьакӀу; тихабзэкӀэ ар къытфэгумэкӀын фае».

21Рут къыӀуагъ: «Аужыпкъэм ащ къысиӀуагъ: „ЗэкӀэ хыныр аухыфэ сиунэӀутхэм ахэт“». 22НэӀэмый инысэ Рут риӀуагъ: «Дэгъу, сипшъашъ, ащ иунэӀут бзылъфыгъэхэм Ӏоф адапшӀэмэ нахьышӀу, нэмыкӀ губгъом угу къыщыхагъэкӀынкӀи мэхъу».

23Джаущтэу ар БоӀаз иунэӀут бзылъфыгъэхэм акӀыгъоу, хьэм ихыни коцым ихыни аухыфэ шъхьэхэр къышыпыгъэх, игуащэ дэжьи исыгъ.

Ящэнэрэ шъхьэр

Рут лӀы фэхъущтыр къызэригъотыгъэр

3^1Уахътэ горэ тешӀагъэу игуащэу НэӀэмый Рут къыриӀуагъ: «Сипшъашъ, лӀы удэзгъэкӀонэу уфаеба, уинасып бгъотынэу? 2ОшӀэба БоӀазэу, бзылъфыгъэ унэӀутхэу Ӏоф зыдэпшӀагъэхэр зиехэр зэрэтиблагъэр? КъэдаӀу, нычэпэ ащ хьамэм хьэр щызэпидзыщт. 3ЗыгъэпскӀи, мэ ӀэшӀу зыпихырэ дагъэ зыщыф, щыгъын кӀэракӀэхэр зыщылъэхи, хьамэм кӀо, ау шхэу, зыгорэ тырешъухьажьыфэ БоӀаз зыкъемыгъэлъэгъу. 4ЕтӀанэ чъыенэу зыгъолъыкӀэ, зыдэщылъыр зэгъашӀэ; джащыгъум укӀонышъ, къызэрэпкъотыщтым ишыхьатэу ылъакъохэм атехъуагъэм ыцыпэ къэпӀэтынышъ, угъолъыщт. ПшӀэщтыр ежь къыуиӀощт».

5«КъысэпӀуагъэр зэкӀэри згъэцэкӀэщт», – къыриӀожьыгъ Рут. 6Рут хьамэм техьи, игуащэ унашъо къызэрэфишӀыгъэу зэкӀэри ышӀыгъ.

7БоӀаз зигъэшхэкӀыгъ, зигъэшъокӀыгъ, ыгуи ыгъэчэфыгъ, етӀанэ кӀуи, лэжьыгъэ самэу щылъым ылъапсэ дэжь чъыенэу гъолъыгъэ. ТӀэкӀу тешӀагъэу Рут макъэ ымыгъэӀоу къакӀуи, итехъон ылъакъохэм адэжь къыӀэти, гъолъыгъэ.

8Чэщныкъомэ адэжь БоӀаз ошӀэ дэмышӀэу къэущи, зыкъызызэрегъэзэкӀым, ылъэгъурэр хьалэмэт: ылъакъохэм адэжь бзылъфыгъэ щылъ. 9«Ухэта о?» – еупчӀыгъ ащ БоӀаз. «Рут, уипщылӀыр ары, зиусхьан, – къыӀуагъ бзылъфыгъэм, – орышъ тэ тихэщыжьакӀор, уищыгъын уипщылӀ къытехъу ташъхьагъ узэритыщтым ишыхьатэу»[*].

10«Зиусхьаным ынэшӀу о къыпщерэф, сипшъашъ», – джэуап къыритыгъ БоӀаз. «Мы аужырэ уиӀофышӀу ыпэрэм нахьышӀоу пшӀагъэ, – байми, тхьамыкӀэми, кӀэлэ ныбжьыкӀэхэм ауж уимыхьэу, НэӀэми иунагъо узэрэфэшъыпкъагъэр. 11Арышъ, сипшъашъ, умыщын! КъызфэпӀуагъэр зэкӀэри сэ къыпфэсшӀэщт; сыда пӀомэ сикъалэ дэс пстэуми ашӀэ о шӀур зыгу илъ бзылъфыгъэ къабзэу узэрэщытыр+. 12Сэ орыкӀэ хэщыжьакӀоу сызэрэщытыр шъыпкъэ, ау сэщ нахь къыппэблэгъэ хэщыжьакӀуи щыӀ. 13Мы чэщыр мыщ щих; неущ а лӀым уиштэщтми уимыштэщтми рерэхъухь, уиштэмэ, дэгъу, уерэшт; ау ащ уиштэнэу фэмые зыхъукӀэ, сэ усштэщт; Зиусхьаным ыцӀэкӀэ ТхьэрыӀо сэшӀы. Джы пчэдыжьыр къэсыфэ чъые». 14Ащ ылъакъомэ акӀэрылъэу Рут пчэдыжьыр къэсыфэ чъыягъэ. БоӀаз ыгукӀэ зэриӀожьыгъ: бзылъфыгъэр хьамэм къызэрэкӀогъагъэр арэмышӀ; джащ пае зэрэлъэгъухэмэ къэзэрэшӀэжьынхэм нэсэу нэфынэ къэмыхъузэ, Рут къэтэджыжьыгъ. 15БоӀаз Рут риӀуагъ: «Уишъхьатехъо къэубыти, къэӀыгъ». БоӀаз шэпхъих[*] хьэм щыщэу къыфипщи, Рут къыӀыгъ шъхьатехъом къытыритэкъуагъ, етӀанэ ар ытамэ къытырилъхьагъ. Ащ ыуж БоӀаз къалэм кӀожьыгъэ.

16Рут игуащэ дэжь къэкӀожьыгъ. Арыти адрэр къеупчӀыгъ: «Сыдэу ухъугъ, сипшъашъ?» Рут къыӀотагъ а цӀыфым зэкӀэ къыфишӀагъэр. 17ЕтӀани къыпигъэхъожьыгъ: «Мы хьэ шэпхъихыр зэкӀэ къысити: „Уигуащэ дэжь ӀэнэкӀэу умыкӀожь“ къысиӀуагъ». 18НэӀэми къыӀуагъ: «ЗыӀаж, сипшъашъ, Ӏофым кӀэух фэхъущтыр зэогъэшӀэфэ, сыда пӀомэ непэ Ӏофыр ымыухэу, а цӀыфыр гупсэфыщтэп».

ЯплӀэнэрэ шъхьэр

БоӀаз Рут къызэрищагъэр

4^1А охътэ дэдэм БоӀаз къэлэдэсхэм язэӀукӀэпӀэ къэлапчъэ Ӏухьагъэу, тӀысыгъэу щысызэ, хэщыжьакӀоу зыфиӀогъагъэр блэкӀэу ылъэгъугъ. БоӀаз ащ риӀуагъ: «Моу къыдахьи, мыкӀэ къэтӀыс, синыбджэгъу». Адрэр къыдахьи, къэтӀысыгъ+.

2ЕтӀанэ БоӀаз къалэм инахьыжъ упчӀэжьэгъумэ нэбгырипшӀ къахищи, ариӀуагъ: «МыкӀэ шъукъэтӀыс». Адрэхэр къэтӀысыгъэх. 3БоӀаз хэщыжьакӀом риӀуагъ: «ТиӀахьыл благъэу Елимэлэх игубгъо Моаб хэгъэгум къикӀыжьыгъэ НэӀэмый ыщэ шӀоигъу. 4А къэбарыр озгъэшӀэнышъ, мы тилъэпкъ инахьыжъэу щысхэм апашъхьэ щыпщэфынэу къыуасӀо сшӀоигъуагъ. Пщэфыжьы пшӀоигъомэ, щэфыжь; ау пщэфыжьынэу уфэмыемэ, къысаӀу ар сшӀэным пае; сыда пӀомэ зыщэфыжьынэу фитыныгъэ апэу зиӀэр оры, уаужыкӀэ сэры». Адрэм джэуап къыритыжьыгъ: «Сэ сэщэфыжьы». 5Ау ащ БоӀаз къыпигъэхъуагъ: «НэӀэмый губгъор къызыщыпщэфкӀэ, лӀагъэм имылъку унагъом къыфэнэжьыным пае, Моаб къикӀыгъэ Рути шъузкӀэ пштэн фае»+. 6Арыти хэщыжьакӀом къыӀуагъ: «Мылъкоу къыскӀэныщтым семыгоожьыным пае, ар сщэфын слъэкӀыщтэп; о щэфы ар, сыда пӀомэ сэ слъэкӀыщтэп».

7Нахьыпэм Израиль хабзэ илъыгъ: зы Ӏоф горэ къагъэшъыпкъэжьыным пае, зыгорэ къащэфыжьы е къахъожьы зыхъукӀэ, зым ицуакъэ зыщихти, адрэм ритыщтыгъ, джар Ӏофыр зэраухыгъэмкӀэ Израиль шыхьат щыхъущтыгъ+.

8Аущтэу хэщыжьакӀом «о щэфы» БоӀаз къыриӀуи, ицуакъэ къызщихи, ащ къыритыгъ.

9ЕтӀанэ БоӀаз нахьыжъхэми зэкӀэ Ӏутыгъэ цӀыфхэми ариӀуагъ: «Елимэлэхи, ащ ыкъохэу Къылиони, Махълони зэкӀэ яехэр НэӀэмый зэрэщысщэфыгъэхэм шъо непэ шъуришыхьат. 10Ащ нэмыкӀэу Махълон ишъузыгъэ моаб бзылъфыгъэу Рут сэштэ шъузкӀэ. Аущтэу зыхъукӀэ, лӀагъэм имылъку унагъом къыфэнэжьыщт, ащ илӀакъо игъашӀэ зэпычыгъэ фэмыхъоу лъэпкъым къыхэнэнэу. Шъо ащ непэ шъуришыхьат»+.

11Къэлапчъэм зэкӀэ Ӏут цӀыфхэми нахьыжъхэми къаӀуагъ: «Ары, тэ тышыхьат. Уишъузэу уиунэ къихьэрэр, израиль лъэпкъыр къызытекӀыгъэ Рахъэлрэ Леарэ афэдэу, сабыибэ къыпфэхъунэу Зиусхьаным ерэшӀ. Ефрат лӀакъом мылъку щыугъой, цӀэрыӀо ущэрэхъу Бэтлэхъэм+. 12Тэмарэ Ехъуд къыфилъфыгъэ Пэрэцэу укъызтекӀыгъэм иунагъо фэдэу, уиунагъо орэхъу – Зиусхьаным мы бзылъфыгъэ ныбжьыкӀэм къыхэкӀэу бынэу къыуитыщтхэм яхьатыркӀэ»+.

Рут шъао къызэрэфэхъугъэр

13Джаущтэу Рут БоӀаз шъузы фэхъугъ. БоӀаз ащ гохьагъ, Зиусхьаным Рут ышъо сабый хэфэнэу ынэшӀу къыщифи, шъао къылъфыгъ+. 14Бзылъфыгъэхэм НэӀэмый раӀуагъ: «Зиусхьаным щытхъур ий, хэщыжьакӀо пфэхъужьыщт пхъорэлъф къызэрэуитыгъэм пае. Ащ ыцӀэ Израиль щытхъухьэ щэрэхъу! 15Ащ кӀуачӀэ уигъэгъотыжьыщт, уижъышъхьэми уиӀыгъыжьыщт; сыда пӀомэ ар уинысэ къылъфыгъ – шӀу узылъэгъоу, къуиблымэ анахьи нахь уасэ зиӀэ нысэм»+.

16НэӀэмый а сабыир ыкуашъо тесыгъ, ренэу лъыплъагъ. 17Гъунэгъу бзылъфыгъэхэм: «НэӀэмый шъао къыфэхъугъ», – аӀуи, ащ цӀэ фаусыгъ: Ӏобэд. Даут ятэу Ищай ар нэужым ятэ хъугъэ.

Израиль ипачъыхьэу Даут къызтекӀыгъэхэр

18•Джы мары Пэрэц Даут ыпэкӀэ къыхэкӀыгъэхэр: Пэрэц къыфэхъугъ Хъэцрон;+
19Хъэцрон къыфэхъугъ Рам; Рам къыфэхъугъ Ӏаминадау; 20Ӏаминадау къыфэхъугъ Нахъшон; Нахъшон къыфэхъугъ Салмэн; 21Салмэн къыфэхъугъ БоӀаз; БоӀаз къыфэхъугъ Ӏобэд; 22Ӏобэд къыфэхъугъ Ищай; Ищай къыфэхъугъ Даут.

* 1:20 НэӀэмый – ижъырэ джуртыбзэмкӀэ къикӀырэр: гуапэ.

* 1:20 Марэ – ижъырэ джуртыбзэмкӀэ къикӀырэр: дыджы.

* 3:9 Ащ къикӀырэр – шъузыкӀэ сызэрэпштэщтым ишыхьатэу.

* 3:15 Шэпхъих – килограмм тӀокӀырэ тфырэм фэдиз.

+ 1:17 2СА 15:21, 1СА 3:17, 1СА 25:22, 2СА 19:13, 1ПА 2:23

+ 1:22 2СА 21:9
+ 2:1 Хэбзэ тхыжьыгъэр 24:19
+ 2:4 Орэд ЛъапӀэхэр 128:8
+ 2:10 1СА 25:23
+ 2:12 Орэд ЛъапӀэхэр 16:8, 1СА 24:20
+ 2:13 1СА 1:18
+ 2:15 Хэбзэ тхыжьыгъэр 24:19
+ 3:11 Ушъый гъэсэпэтхыдэхэр 31:10
+ 4:1 2СА 15:2, 2СА 18:4, 2СА 19:8
+ 4:5 Хэбзэ тхыжьыгъэр 25:5
+ 4:7 Хэбзэ тхыжьыгъэр 25:9
+ 4:10 Хэбзэ тхыжьыгъэр 25:6
+ 4:11 УблапӀэ 29:31, Рут 1:2
+ 4:12 УблапӀэ 38:27-29,
+ 4:13 УблапӀэ 29:31
+ 4:15 1СА 1:8
• 4:18 Маттэ 1:3-6
+ 4:18 УблапӀэ 38:29

+ https://ibt.org.ru/ebook?id=ADG

Table of Contents

- ТхьэлӀыкӀоу Юныс, Рут, Эстэр: Рут ехьылӀэгъэ тхылъым ипэублэ гущыӀ

- Пэублэ гущыӀ

- Рут ехьылӀэгъэ тхылъым ипэублэ гущыӀ

- Апэрэ шъхьэр
- ЯтӀонэрэ шъхьэр
- Ящэнэрэ шъхьэр
- ЯплӀэнэрэ шъхьэр